Na temelju članka 16. Statuta Hrvatske komore socijalnih radnika (»Narodne novine«, broj 114/2013 i 41/2014), Skupština Hrvatske komore socijalnih radnika je dana 17.12.2014.

godine donijela slijedeći

**PRAVILNIK O**

**STRUČNIM POVJERENSTVIMA**

**HRVATSKE KOMORE SOCIJALNIH RADNIKA**

**I. OPĆE ODREDBE**

**Članak 1.**

Ovim Pravilnikom o stručnim povjerenstvima Hrvatske komore socijalnih radnika (u nastavku teksta: Pravilnik) uređuje se: prava i dužnosti članova, način i djelokrug rada, način sazivanja, održavanja i odlučivanja na sjednicama stručnih povjerenstava.

**Članak 2.**

Upravni odbor osniva stručno povjerenstvo (u nastavku teksta: Povjerenstvo). Odluka o osnivanju povjerenstva sadrži:

1. imenovanje predsjednika i članova povjerenstva,
2. djelokrug rada,
3. o kojim pitanjima izrađuje prijedlog za odlučivanje na Upravnog odboru,
4. o kojim pitanjima odlučuje Povjerenstvo,
5. razdoblje na koje se imenuje povjerenstvo,
6. ostale podatke koje Upravni odbor smatra važnim za rad povjerenstva.

**II. PRAVA I DUŽNOSTI ČLANOVA**

**Članak 3.**

Član ima prava i dužnosti:

1. sudjelovati u radu Povjerenstva.
2. podnositi prijedloge i postavljati pitanja.
3. sudjelovati u izradi radnih materijala Povjerenstva.

**Članak 4.**

Članu se dostavljaju Statut i drugi opći akti Komore na njegovo traženje.

Članu se dostavljaju izvješća, analize i drugi materijali o kojima će se raspravljati na sjednicama Povjerenstva.

**Članak 5.**

Član je dužan čuvati kao službenu tajnu povjerljive podatke koje sazna u obavljanju svoje dužnosti.

* 1. **DJELOKRUG RADA POVJERENSTVA**

**Članak 6.**

Djelokrug rada Povjerenstva određen je odlukom Upravnog odbora o osnivanju Povjerenstva.

* 1. **NAČIN RADA NA SJEDNICAMA**

# Sazivanje sjednice

**Članak 7.**

Sjednice Povjerenstva organizira i saziva predsjednik Povjerenstva.

Članovima Povjerenstva, Predsjedniku Komore i tajniku Komore dostavlja se poziv s prijedlogom dnevnog reda i dokumentima o kojima će se voditi rasprava osam dana prije održavanja sjednice.

Iznimno, sjednica se može sazvati po hitnom postupku.

U kontinuitetu rada Povjerenstva na sjednici se može dogovoriti datum održavanja sljedeće sjednice.

# Predsjedanje i sudjelovanje

**Članak 8.**

Sjednici predsjeda predsjednik Povjerenstva, a u njegovoj odsutnosti jedan od članova kojeg predsjednik odredi.

**Članak 9.**

U radu sjednice mogu sudjelovati i druge osobe koje pozove predsjednik Povjerenstva.

**Članak 10.**

Nitko ne može govoriti na sjednici prije nego što zatraži i dobije riječ od predsjednika Povjerenstva.

Predsjednik daje riječ prema redoslijedu prijava za raspravu. Govornika može opomenuti na red ili prekinuti u govoru samo predsjednik Povjerenstva.

Predsjednik Povjerenstva brine se da govornik ne bude ometan ili spriječen u svom govoru.

**Članak 11.**

Članu koji želi govoriti o povredi ovog Pravilnika ili o povredi dnevnog reda predsjednik Povjerenstva daje riječ čim je zatraži. Predsjednik Povjerenstva je dužan poslije iznesenog prigovora dati objašnjenje o povredi Pravilnika, odnosno utvrđenog dnevnog reda. Ako član nije zadovoljan danim objašnjenjem, o tom se odlučuje na sjednici bez rasprave. Ako je odlučno da se radi o povredi Pravilnika ili dnevnog reda, povreda se otklanja ponavljanjem postupka koji mora biti u skladu s Pravilnikom.

**Članak 12.**

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od predmeta dnevnog reda, predsjednik Povjerenstva će ga opomenuti da se drži dnevnog reda.

Ako se govornik i poslije drugog poziva ne drži teme dnevnog reda, predsjednik Povjerenstva će mu oduzeti riječ.

# Tijek sjednice i odlučivanje

**Članak 13.**

Nakon otvaranja sjednice predsjednik Povjerenstva daje potrebna objašnjenja u svezi s radom sjednice, te obavještava članove o broju prisutnih članova.

Poslije utvrđivanja dnevnog reda prelazi se na raspravu o pojedinim temama, i to redom koji je utvrđen u prihvaćenom dnevnom redu.

Predsjednik Povjerenstva zaključuje raspravu kada utvrdi da nema više prijavljenim govornika.

**Članak 14.**

Za donošenje odluka na sjednici Povjerenstva potrebna je nazočnost većine članova. Odluke Povjerenstva se, u pravilu, donose konsenzusom.

Ako predsjednik Povjerenstva prijedlog odluke stavi na glasanje, odluka je donesena, ako je za nju glasala većina od ukupnog broja članova Povjerenstva.

O svojem radu i odlukama Povjerenstvo je dužno kontinuirano izvještavati Upravni odbor. Upravni odbor ima pravo svaku odluku Povjerenstva preispitati. Ako ocijeni potrebnim odluku Povjerenstva može promijeniti ili predmet vratiti Povjerenstvu na ponovno odlučivanje s navođenjem stava Upravnog odbora. Glasovanje na sjednici je javno.

**Članak 15.**

Glasuje se “za”, “protiv” ili “suzdržan”.

O radu na sjednici vodi se zapisnik.

**V. ZAPISNICI**

**Članak 16.**

Zapisnik sadrži osnovne podatke o radu sjednice, o prijedlozima iznijetim na sjednici, o provedenoj raspravi, sa sažetim izlaganjem, koje se obvezatno unosi na zahtjev govornika, te o donesenim odlukama.

U zapisnik se unosi i rezultat glasovanja o pojedinom predmetu.

**Članak 17.**

Svaki član ima pravo na početku sjednice iznijeti primjedbe na zapisnik prethodne sjednice. O osnovanosti primjedbe na zapisnik odlučuje se na sjednici. Ako se primjedba prihvati, izvršit će se u zapisniku odgovarajuća izmjena.

Zapisnik na koji nisu iznesene primjedbe, odnosno zapisnik u kojem su suglasno s prihvaćenim primjedbama izvršene izmjene, smatra se usvojenim.

**Članak 18.**

Usvojeni zapisnik potpisuje predsjednik Povjerenstva i zapisničar.

Izvornike zapisnika čuva se u arhivi Komore.

Sjednice Povjerenstva mogu se i tonski snimati.

**VI. ZAVRŠNE ODREDBE**

**Članak 19.**

Izmjene i dopune ovog Pravilnika donose se po istom postupku kao i Pravilnik.

**Članak 20.**

Ovaj Pravilnik stupa na snagu osmog dana po objavljivanju na web stranici Komore.

KLASA: 012-03/14-01/01

URBROJ: 539/01-14-9

Zagreb, 17.12.2014. godine

Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r.



Ovaj Pravilnik objavljen je na mrežnoj stranici Komore dana 21.01.2015. i stupio je na snagu dana 29.01.2015. godine.

Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r.

